Imtella' Novembru 7, 2021 - Aġġornata 7 Ta' Novembru, 2021 10:06am Brianna Rodriguez ta' 16-il sena u John Hilgert t'14 kienu fost il-persuni li tilfu ħajjithom fir-rassa waqt kunċert tar-rapper Travis Scott f'Texas. Minn tal-anqas tmien persuni mietu u għexieren oħra ndarbu fir-rassa tan-nies fil-ftuħ tal-festival. Il-vittmi kellhom bejn 14 u 27 sena. Il-Pulizija fi Houston, f'Texas, fetħu investigazzjoni kriminali dwar l-imwiet fil-festival Astroworld il-Ġimgħa. L-investigazzjoni qed jieħdu sehem fiha Pulizija mit-taqsima tal-omiċidji u mit-taqsima tad-drogi. Intant, il-Pulizija qed jinvestigaw ukoll allegazzjoni li uffiċjal tas-sigurtà kien injettat f'għonqu waqt li kien qed jipprova jżomm persuna. Il-Ġimgħa qam paniku kbir meta n-nies bdew jimbuttaw fuq in-naħa ta' quddiem il-palk meta kien qed ikanta Travis Scott. Meta r-rassa bdiet tweġġa lin-nies, il-paniku kompla jikber u komplew iweġġgħu aktar nies. Mat-300 persuna kellhom jingħataw kura għal qtugħ u tbenġil.